༄༅།  ། འཁྲུངས་རབས་གསོལ་འདེབས་དང་ཞབས་བརྟན་གསོལ་འདེབས་ཀྱི་རིམ་པ་ཕྱོགས་གཅིག་ཏུ་བཀོད་པ་བཞུགས་སོ།  ། འཁྲུངས་རབས་གསོལ་འདེབས་ནོར་བུའི་འཕྲེང་བ་བཞུགས་སོ།  ། འཇམ་དཔལ་རྡོ་རྗེ་རྣོན་པོའི་གསང་གསུམ་འཕྲུལ།  ། ཐུབ་དབང་དྲུང་དུ་ངེས་དོན་དབྱངས་སྒྲོག་ཅིང་།  ། འཕགས་ཡུལ་མཁས་གྲུབ་དུ་མའི་རོལ་གར་གྱིས།  ། བསྟན་འགྲོའི་ཕན་བདེ་སྤེལ་ལ་གསོལ་བ་འདེབས།  ། གཉིས་སྐྱེས་ཚུལ་བཟུང་ཟླ་ཤེལ་འོད་ལྡན་ཞབས།  ། ཐབས་མཁས་མཛད་པས་འགྲོ་འདྲེན་ས་སྐྱོང་ཆེ།  ། ཙི་ནའི་ཡུལ་གྱི་ཡི་གེའི་འདུ་བྱེད་མཁན།  ། མཐའ་འཁོབ་འགྲོ་འདྲེན་གསུམ་ལ་གསོལ་བ་འདེབས།  ། རྟོགས་པ་མཆོག་བརྙེས་ཐོད་སྨྱོན་བསམ་གྲུབ་དང་།  ། འཁྲུལ་ཞིག་བྲ་སྒོམ་ཆོས་ཀྱི་རྡོ་རྗེའི་ཞབས།  ། འཇིག་རྟེན་གསུམ་གྱི་མགོན་པོ་འབྲི་གུང་པ།  ། སྒྲུབ་བརྒྱུད་སྲོག་ཤིང་གསུམ་ལ་གསོལ་བ་འདེབས།  ། དྲག་སྔགས་ནུས་པ་མཐར་ཕྱིན་ཤཱཀྱ་འབུམ།  ། རིམ་གཉིས་རྟོགས་པ་མཆོག་བརྙེས་འདུལ་ནག་རྗེ།  ། བསྟན་སྲུང་བྲན་འཁོལ་ན་བཟའ་བྲག་ཕུག་པ།  ། མཐུ་སྟོབས་དབང་ཕྱུག་གསུམ་ལ་གསོལ་བ་འདེབས།  ། དབྱངས་ཅན་མགྲིན་ཆགས་མང་ཐོས་ཀླུ་སྒྲུབ་མཚན།  ། གཞུང་བརྒྱ་སྨྲ་བ་བློ་བཟང་རབ་བརྟན་ཞབས།  ། སེམས་དཔའ་ཆེན་པོ་ངག་དབང་ཆོས་རྒྱ་མཚོ།  ། མཁས་གྲུབ་ཆེན་པོ་གསུམ་ལ་གསོལ་བ་འདེབས།  ། རྒྱ་ཆེན་གཞུང་ལུགས་ཀུན་གྱི་ཕ་རོལ་སོན།  ། དྲི་མེད་བསླབ་གསུམ་རྟོགས་པས་ཐུགས་རྒྱུད་གཏམས།  ། བཤད་སྒྲུབ་བསྟན་པ་ཕྱོགས་མཐར་རྒྱས་མཛད་པ།  ། བློ་བཟང་ཆོས་ཀྱི་ཉི་མར་གསོལ་བ་འདེབས།  ། ཚོགས་གཉིས་ཆུ་གཏེར་དབུས་ན་རྣམ་རོལ་ཞིང་།  ། བྱམས་དང་སྙིང་རྗེ་ནོར་བུའི་བང་མཛོད་འཛིན།  ། ངོ་མཚར་ལེགས་བཤད་གདེངས་ཀ་སྟོང་ལྡན་པ།  ། རྗེ་བཙུན་བླ་མ་བསྐལ་བརྒྱར་ཞབས་བརྟན་ཤོག། ཕུལ་བྱུང་མཁྱེན་བརྩེའི་གངས་རི་ལས་འོངས་པའི།  ། འཕྲིན་ལས་ཆུ་རྒྱུན་ཕྱོགས་བརྒྱར་འཇུག་པ་ལ།  ། ཕྱི་ནང་གེགས་ཀྱི་མཚན་མ་དང་བྲལ་ཞིང་།  ། རྣམ་དཀར་བཞེད་དོན་ལྷུན་གྱིས་འགྲུབ་གྱུར་ཅིག། མགོན་ཁྱོད་སྐྱབས་སུ་བསྟེན་པ་བདག་ཅག་ཀུན།  ། ཚེ་རབས་ཀུན་ཏུ་དགྱེས་བཞིན་རྗེས་བཟུང་སྟེ།  ། ཟབ་ཅིང་རྒྱ་ཆེའི་ཉམས་ལེན་མཐར་ཕྱིན་ནས།  ། སྐུ་གསུམ་གོ་འཕང་བདེ་བླག་ཐོབ་པར་ཤོག། བགྲང་ཡས་འཇིག་རྟེན་འདབ་བརྒྱའི་ཚལ་ཆེན་པོ།  ། མཆོག་གསུམ་ཉིན་བྱེད་རྩེ་དགའ་མི་གཏོང་ཞིང་།  ། དགེ་ལེགས་གསེར་གྱི་གེ་སར་བཞད་པའི་རྩེར།  ། ཕན་བདེ་སྦྲང་རྩིས་རྟག་ཏུ་གང་བར་ཤོག། ཅེས་འཁྲུངས་རབས་གསོལ་འདེབས་ནོར་བུའི་འཕྲེང་བ་ཞེས་བྱ་བ་འདི་ཡང་རང་གི་སློབ་མ་ཨོའུ་ཧན་དགེ་བཤེས་ངག་དབང་བློ་བཟང་གིས་ནན་ཏན་ཆེན་པོས་བསྐུལ་བ་དང་།  དུས་ཕྱིས་དད་ལྡན་དགེ་སློང་དཔལ་ལྡན་ཉི་མས་ཀྱང་འབད་པས་བསྐུལ་ངོར།  བཙུན་གཟུགས་༧དྷརྨ་བཛྲ་གྱིས་ཤོ་ལོ་ཀ་དང་པོ་ལྔ་གསར་རྩོམ་དང་།  གཞན་རྣམས་འཇམ་དབྱངས་བླ་མ་དཀོན་མཆོག་འཇིགས་མེད་དབང་པོའི་གསུང་སོར་བཞག་བྲིས་པའོ། །  ། །